b'\n_START_ARTICLE_\nPhilip 1. af Hessen\n_START_SECTION_\nPhilip bliver lutheraner\n_START_PARAGRAPH_\nPhilip blev tiltrukket af den lutherske reformation omkring 1524; sandsynligvis under indflydelse af Melanchthon._NEWLINE_Samme sommer forordnede han, at Evangeliet skulle forkyndes "rent". Sp\xc3\xb8rgsm\xc3\xa5let er, om det for Philip drejede sig om en religi\xc3\xb8s overbevisning, eller at f\xc3\xa5 magt over kirken. Hans territorium var p\xc3\xa5 mange m\xc3\xa5der presset af fyrste\xc3\xa6rkebisped\xc3\xb8mmet Mainz, Tysklands m\xc3\xa6gtigste og st\xc3\xb8rste \xc3\xa6rkebisped\xc3\xb8mme. Philips beslutning fik straks politisk betydning, men der findes vidnesbyrd om Philips personlige fromhed. _NEWLINE_Under bondekrigen slog Philip hurtigt opr\xc3\xb8rerne ned i Fulda og Hersfeld i 1525 . Samtidig begyndte den \xc3\xa5bne politisering af reformationen. I 1525 dannede Georg af Sachsen og \xc3\xa6rkebiskop Albrecht af Mainz-Magdeburg Dessau-forbundet til beskyttelse mod nye opr\xc3\xb8r og mod "den lutherske sekt", mens Hessen og Kursachsen indgik \xc2\xabGotha-Torgau-alliancen\xc2\xbb den 27. februar 1526._NEWLINE_Efter rigsdagen i Speyer i 1526 fremmede Philipp resolut indf\xc3\xb8relsen af reformationen og foretog visitatser af klostrene og indhentede oplysninger om deres formue. Ved synoden i Homburg i oktober 1526 vedtog de hessiske st\xc3\xa6nder en katolsk reformplan skrevet af franciskaneren Franz Lambert af Avignon (\xc2\xabReformatio ecclesiarum Hassiae\xc2\xbb). Men efter r\xc3\xa5d fra Martin Luther undlod Philip at gennemf\xc3\xb8re den. Den hessiske kirke gled dermed helt ud af Luthers saksiske reformation, noget som fik stor politisk betydning. _NEWLINE_Philip betragtede kirkens fornyelse som et fremme af almenvellet. Den formue, som han inddrog fra klostrene, benyttede han til at grundl\xc3\xa6gge Philipp-Universitet i Marburg (30. maj 1527). Han oprettede ogs\xc3\xa5 en f\xc3\xa6lleskasse for de fattige og grundlagde fire hospitaler i Merxhausen, Haina, Gronau og Hofheim. Ved aftalen i Hitzkirchen i 1528 sikrede han sig den kirkelige domsmyndighed i Hessen af \xc3\xa6rkebiskoppen i Mainz.\n_START_SECTION_\nArbejde for protestantisk enhed\n_START_PARAGRAPH_\nDet var Philip som tog initiativet til religionssamtalerne i Marburg i oktober 1529 mellem Luther og Zwingli. Deres samtaler beredte ogs\xc3\xa5 grunden for det schmalkaldiske forbund af den 27. februar 1531._NEWLINE_I 1534/35 kom han til unds\xc3\xa6tning med v\xc3\xa5benhj\xc3\xa6lp, da radikale gend\xc3\xb8bere fordrev biskop Franz von Waldeck fra M\xc3\xbcnster. _NEWLINE_Der var ogs\xc3\xa5 politiske grunde til, at Philip var interesseret i protestantisk enhed (Wittenberg-konkordien 1536). En af frugterne af omgangen med gend\xc3\xb8berne blev den s\xc3\xa5kaldte Ziegenhainer Zuchtordnung af 1539 med indf\xc3\xb8relsen af konfirmationen og af seniorembeder i den hessiske kirke, som siden 1531 var ledet af seks superintendenter (i Kassel, Marburg, Rotenburg, Alsfeld, Darmstadt og St. Goar).'